6
[bookmark: _GoBack]J e g y z ő k ö n y v

Készült Bácsalmás Város Önkormányzata Képviselő-testületének 2017. április 19-én, 14 óra 10 perc kezdettel, Bácsalmáson, a Városháza I. emeleti polgármesteri tárgyalójában megtartott rendkívüli ülésén. 

Jelen vannak:

Németh Balázs polgármester, Tóth Árpád alpolgármester, Légrádi Mária, Márai András, valamint Nagy Gábor képviselők (5);

Patocskai Ibolya jegyző, Szakola Zoltán szociális ügyintéző, valamint Nagy Szabolcs bácsalmási ifjúsági polgármester (3);

Jegyzőkönyvvezető: Zobokiné Bite Gyöngyi testületi ügyintéző;

Az ülésről távolmaradt: dr. Bakó Mária Lujza, Csémy László, Schaffer Tünde és Turcsányi Csaba képviselő (4).

Németh Balázs polgármester a megjelentek köszöntése után az ülést megnyitja. Megállapítja a határozatképességet, mert a megválasztott 9 főből 5 fő jelen van (56 %). Bemutatja Nagy Szabolcsot, akit az április 8-i ifjúsági önkormányzati választáson polgármesternek választott az érintett közösség. Jegyzőkönyv-hitelesítőknek Légrádi Mária és Márai András képviselőket javasolja kijelölni, majd a javaslatát szavazásra bocsátja. 

A képviselő-testület egyhangúlag (5 igen szavazattal) az alábbi határozatot hozza:

103/2017. (IV. 19.) Bácsalmás v. öh.

Jegyzőkönyv-hitelesítők
kijelölése 	Határozat

Bácsalmás Város Önkormányzatának Képviselő-testülete Légrádi Mária és Márai András képviselőket jelöli ki jegyzőkönyv-hitelesítőknek.

Németh Balázs polgármester a napirendet kiegészíteni javasolja a BESZ Kft.-vel kötött ingatlanhasználati megállapodás módosításának nyílt ülési tárgyalásával, ill. az egyebekben tájékoztatást nyújtana a Waschcaffe Kft. bérleti díj beszámítási kérelméről, amelyben most még nem hoznának döntést, fél 3-tól a helyszínen tekintenék meg a kft. által a Szt. János u. 9. sz. alatti önkormányzati ingatlanban kialakított épületrészt.

Márai András képviselő, gimnáziumigazgató az egyebekben a diákszálló szálláshely-bővítését kezdeményezné, mivel ismertté váltak a hivatalos felvételi eredmények.

Németh Balázs polgármester kijelenti, hogy érdemi döntést ma nem tudnak hozni e kérdésben. A napirendet az iménti javaslatok figyelembevételével javasolja elfogadni, majd a javaslatának az elfogadását szavazásra bocsátja.

A képviselő-testület egyhangúlag (5 igen szavazattal) az alábbi határozatot hozza:

104/2017. (IV. 19.) Bácsalmás v. öh.

Napirend megállapítása 	Határozat

I.	Bácsalmás Város Önkormányzatának Képviselő-testülete a 2017. április 19-i rendkívüli ülésén a következő napirendi pontokat tárgyalja meg:

1. A BESZ Kft.-vel kötött ingatlanhasználati megállapodás módosítása (1. sz. előterjesztés)
2. Egyebek
Zárt ülésen:
1. Fenyvesi László eladó és Vida Sándor vevő adásvételi szerződése ügyében benyújtott kifogás elbírálása – Bácsalmás 0253 hrsz. (Z/1. sz. előterjesztés)

II.	Jelen határozat normatív határozat.

A határozatról értesül:
- kivonattal:	1. Németh Balázs polgármester
		2. Patocskai Ibolya jegyző, általa az osztályvezetők

1. napirendi pont

A BESZ Kft.-vel kötött ingatlanhasználati megállapodás módosítása
(Az 1. sz. előterjesztés a jegyzőkönyv melléklete.)

Németh Balázs polgármester ismerteti az előterjesztés lényegét, hozzátéve, hogy a kft. az 5. pontot is szerette volna töröltetni a megállapodásból, de ezt ő nem támogatta. Kérdés, észrevétel nem lévén az előterjesztés határozati javaslatának az elfogadását szavazásra bocsátja.

A képviselő-testület egyhangúlag (5 igen szavazattal) az alábbi határozatot hozza:

105/2017. (IV. 19.) Bácsalmás v. öh.

A BESZ Kft.-vel kötött ingatlanhasználati 
megállapodás módosítása 	Határozat

1.	Bácsalmás Város Önkormányzatának Képviselő-testülete (a továbbiakban: Képviselő-testület) a Bácsalmás Város Önkormányzata és a BESZ Kft. között a 89/2017. (III. 28.) Bácsalmás v. öh. jelölésű határozat alapján kötődött ingatlanhasználati megállapodás módosítását az előterjesztés mellékletét képező tervezet szerint, változatlan formában elfogadja és jóváhagyja. 

2.	A Képviselő-testület felhatalmazza Németh Balázs polgármestert az egységes szerkezetbe foglalt, jelen határozat melléklete szerinti ingatlanhasználati megállapodás aláírására és az annak megkötéséhez szükséges intézkedések teljes jogkörrel történő végrehajtására.

Határidő: 2017. május 1.
Felelős: Németh Balázs polgármester 

Operatív felelős: dr. Párczen Zoltán igazgatási és jogi ügyintéző

A határozatról értesül: 
- kivonattal:	1. Németh Balázs polgármester 
2. Patocskai Ibolya jegyző
3. Horváth István Attila PBÜ osztályvezető
4. dr. Párczen Zoltán igazgatási és jogi ügyintéző
5. BESZ Kft. (6430 Bácsalmás, Hősök tere 14.)

A 105/2017. (IV. 19.) Bácsalmás v. öh. jelölésű határozat melléklete a jelen jegyzőkönyv mellékleteként szerepel.


2. napirendi pont 

Egyebek

Márai András képviselő, gimnáziumigazgató elmondja, hogy a mai napon érkezett meg a gimnázium hivatalos felvételi jegyzéke; a hatosztályos és a négyosztályos évfolyamra is 28-28 tanulót vennének fel. Nem tudja pontosan, hogy hányan igényelnek szálláshelyet, de a felveendő diákok között 6 határon túli van. A kollégium épületének második szintjén is ki kellene alakítani 4 szobát, amelynek festésére, bútorozására lenne szükség. Az idén csak lányok voltak a diákszállón, de most fiúk is lesznek majd. A kollégium épületének alsó szintjén a szakszolgálat helyezkedik el, amely a tankerülethez tartozik; célszerű lenne, ha másik helyszínt keresnének, pl. a szakiskolában. Remélhetőleg a következő beiskolázásnál beindulhat minden osztály.

Németh Balázs polgármester szerint a festés és a bútorozás jelentene pluszkiadást, mert tanár ugyanannyi kell a szobák számának bővülése esetén is. 

Márai András képviselő szerint a takarítás pl. feladat-bővülést jelent. Kijelenti, hogy júniusban Nagymegyerre terveznek háromnapos kirándulást, az ottani kollégiumban ingyenes szállást kapnak, amelyet tőlük is elvárnának a bácsalmási táboroztatáskor. A szálláshelyeket akár fizetőssé is lehetne tenni némely esetben.

Németh Balázs polgármester gratulál a beiratkozásokhoz. A szálláshely-bővítésre pénzügyi kalkulációt kér, annak birtokában fogja a képviselő-testület elé terjeszteni ezt a kérdést.

Nagy Gábor képviselő érdeklődik, hogy mekkora költséget jelent plusz szobák kialakítása.

Németh Balázs polgármester szerint a szálláshely-bővítés 500 E Ft – 1 M Ft közötti összegbe kerül. Tájékoztatásul elmondja, hogy a Waschcaffe Kft. bizonyos munkákat elvégzett az általa bérelt ingatlanrészben, a festésért 200 E Ft + ÁFA, a színpad kialakításáért 300 E Ft + ÁFA, a pult vízbekötéséért 23 E Ft, a lépcsőszélesítésért 20 E Ft bérleti díjba való beszámítását kéri. Az ülést követően a helyszínen fognak véleményt alkotni az átalakításról, és a következő ülésen hoznak döntést e kérdésben. 
Több nyílt ülési napirendi pont nem lévén kéri, hogy zárt ülésen folytassák munkájukat. Megköszöni a nyilvános ülési részvételt, és az ülést 14 óra 29 perckor berekeszti.

K. m. f.





	Németh Balázs	Patocskai Ibolya
	polgármester	jegyző






	Légrádi Mária	Márai András
képviselők, jegyzőkönyv-hitelesítők




Melléklet Bácsalmás Város Önkormányzatának Képviselő-testülete 10/2017. számú,
2017. április 19-én megtartott nyílt ülésének jegyzőkönyvéhez


Melléklet a 105/2017. (IV. 19.) Bácsalmás v. öh. jelölésű határozathoz

„INGATLANHASZNÁLATI MEGÁLLAPODÁS

amely létrejött egyrészről Bácsalmás Város Önkormányzata, (6430 Bácsalmás, Gr. Teleki J. u. 4-8.; képviselője: Németh Balázs polgármester), mint tulajdonos – a továbbiakban: Tulajdonos –,

másrészről a BÁCSALMÁSI EGÉSZSÉGÜGYI SZOLGÁLTATÓ Kft. (6430 Bácsalmás, Hősök tere 14.; adószám:11574422-1-03, bankszámlaszám: 10402843-00028705-00000002) képviselője: Dr. Tanács Róbert, mint használó – a továbbiakban: Használó – között a mai napon, az alábbi feltételekkel.

Előzmény:
Bácsalmás Város Önkormányzata és a BÁCSALMÁSI EGÉSZSÉGÜGYI SZOLGÁLTATÓ Kft. a 313/2011. (IX.27.) Bácsalmás v. öh. határozat alapján 2011. október 1.-től 2016. szeptember 30.-ig terjedő határozott időtartamra szóló ingatlanhasználati megállapodást kötött. Indokolt a szerződés változatlan paraméterek mellett történő megújítása, különösen azt figyelembe véve, hogy a BÁCSALMÁSI EGÉSZSÉGÜGYI SZOLGÁLTATÓ Kft. a közeljövőben több egészségügyi tárgyú pályázaton kíván részt venni.
Mivel az ingatlanhasználati megállapodás és a feladat ellátási megállapodás szervesen összefügg egymással, amennyiben bármelyik megállapodás módosításra kerül, úgy szükséges a másik megállapodás felülvizsgálata is.

1.) Tulajdonos térítésmentesen a Használó részére használatba adja a tulajdonát képező 1198/A/4 hrsz., 1198/A/5 hrsz., 1198/A/6 hrsz. alatt felvett kivett orvosi rendelő megnevezésű, természetben a Bácsalmás, Hősök tere 14. szám alatt kialakított összesen 1115 m2 összterületű orvosi rendelőintézetként funkcionáló ingatlant.

2.) Az ingatlant a Használó kizárólag egészségügyi szolgáltatások körébe tartozó tevékenységeinek ellátása céljából használja.

3.) A megállapodást a felek 2017. április 1- 2022. március 30.-ig szóló 5 éves határozott időtartamra kötik.

4.) Használó köteles gondoskodni:

a) Az ingatlan tisztántartásáról, megvilágításáról, valamint az ingatlan és a rendelkezésre bocsátott közös használatra szolgáló helyiségek rendeltetésszerű használatáról, továbbá a használó tevékenységével összefüggő, nem háztartási szemét, hulladék elszállításáról, éves kéményvizsgálat elvégeztetéséről,

b) az épületben a leltár szerinti berendezésekben, saját maga vagy a betegek magatartása folytán keletkezett hibák kijavításáról, illetőleg az okozott kár megtérítéséről,

c) az épület olyan központi berendezéseinek karbantartásáról, amelyet a Használó kizárólagosan használ, illetve tart üzemben (például: klímaberendezés, riasztó- és kamera berendezés, kazán, vízmelegítők, stb.)

d) az összes helyiség belső falfestése ÁNTSZ előírásainak megfelelően.

e) a helyiséghez tartozó belső nyílászárók karbantartásáról.

5.) Bármilyen átalakítást csak a Tulajdonossal kötött előzetes írásbeli megállapodás alapján végezhet el a használó. Ha a Tulajdonos az átalakítási munkálatokhoz előzetesen nem járult hozzá, akkor követelheti az eredeti állapot helyreállítását. 
Az ingatlanhasználati szerződés megszűnésekor az átalakítási, és az eredeti állapot helyreállításához szükséges munkálatok ellenértékére a Használó nem tarthat igényt.

6.) Használó az általa észlelt olyan meghibásodásokat, melyek az épület szerkezetére, központi elemeire vonatkoznak, köteles az észleléstől számított 24 órán belül a Tulajdonosnak jelezni lehetőleg írásban, ha erre nincs mód, akkor a 79/541-455-ös telefonszámon Kerényi Tamás beruházási ügyintézőnek, vagy Vérné Soltész Ilona városüzemeltetési ügyintézőnek, avagy mindenkori helyetteseiknek. A bejelentést követően a Tulajdonos 24 órán belül köteles megindítani az eljárást a kérelem megoldását illetően.
Amennyiben a Használó elmulasztja a Tulajdonost tájékoztatni, és saját maga rendel meg, végeztet el munkálatokat, semmilyen anyagi vagy egyéb ellentételezés (követelést) nem nyújthat be a Tulajdonos felé sem Ő, sem a munkát elvégző.

7.) Használó köteles az üzemeltetéssel kapcsolatos közterheket, költségeket, díjakat viselni, a közüzemi számlákat kiegyenlíteni (víz, csatorna, gáz, villamos energia, telefon, egyéb). Használó köteles a közüzemi szolgáltatóknál eljárni a közüzemi órák nevére történő átírásának ügyében. Ezt követően használó köteles a társasház tulajdonosainak továbbszámlázni a közüzemi és egyéb költségeket.

8.) A Tulajdonos köteles gondoskodni az épület központi elemeire vonatkozó, a jogszabály szerint a tulajdonost terhelő kötelezettségek teljesítéséről. A Tulajdonos kötelezettségei:

a) az életveszélyt okozó, az épület állagát veszélyeztető, a helyiségek rendeltetésszerű használatát lényegesen akadályozó hibák esetén haladéktalanul,
b) azonnali beavatkozást nem igénylő hibák esetében pedig – általában az épület karbantartásával vagy felújításával kapcsolatosan 
köteles teljesíteni a jogszabályban foglaltakat (épület központi elemeire vonatkozik);

c)	az ÁNTSZ által előírt szakmai minimumfeltételeknek megfelelő építészeti minimumfeltételek kiépítésével köteles átadni a helyiséget.

9.) A Tulajdonos jogosult előzetes értesítés után időnként ingatlanellenőrzést tartani, az ingatlanban folyó tevékenység zavarása nélkül.

10.) A Tulajdonos a helyiséget tisztán, kimeszelve, rendeltetésszerű állapotra alkalmas állapotban köteles átadni. Az ingatlanhasználati megállapodás megszűnésekor, illetve a helyiségek kiürítésekor a helyiségeket, és a leltárban feltüntetett berendezéseket tisztán, kimeszelve és rendeltetésszerű használatra alkalmas állapotban köteles a Használó a Tulajdonosnak visszaadni. Az átadásról jegyzőkönyvet kell készíteni. 

11.) Jelen megállapodás 2. számú mellékletét képező leltárban és az analitikus tárgyi eszköznyilvántartásban az itt működő tevékenységhez tartozó eszközök, berendezések a Használó részére térítésmentes használattal kerülnek átadásra, azok semmilyen módon el nem idegeníthetők. Tulajdonos és Használó köteles részt venni az eszközök, berendezések selejtezésében.

12.) A Tulajdonos a Használó tevékenységéért felelősséget nem vállal,

· a Használó feladata, hogy a tevékenységének folytatásához szükséges minden hatósági engedélyt beszerezzen. Annak meglétét a Tulajdonos e minőségében nem vizsgálja,

· a Használó kötelezettséget vállal az ingatlan használatával kapcsolatban előírt tűzrendészeti, egészségügyi szabályok, és szakmai előírások maradéktalan betartására.

13.) Használó tartozik címváltozását minden esetben a Tulajdonosnak bejelenteni.

14.) Használó köteles tűrni az általa használt ingatlanában építési, szerelési munkák elvégzését, ha az épület vagy más ingatlanok állagának megóvása, lényeges hiba elhárítása, kár megelőzése érdekében történik.

15.) A Tulajdonos az ingatlanhasználati megállapodást írásban azonnal felmondhatja, ha:
· a Használó az ingatlant, illetve az általa használt területet rongálja, vagy nem a rendeltetésének megfelelően használja,

· ha a Használó az ingatlant a feladat-ellátási megállapodás alapján végzett egészségügyi tevékenységen kívüli tevékenységre használja, vagy hasznosítja,

· ha a Használó az ingatlan bármely részét részben vagy egészben albérletbe adja, még ha azt térítésmentesen teszi is.

       A felsoroltakon túl az ingatlanhasználati megállapodás megszűnik, ha:
a) a felek a megállapodást közös megegyezéssel megszüntetik,
b) ha az ingatlan megsemmisül,
c) a Használó jogutód nélkül megszűnik,
d) a feladat-ellátási szerződés megszűnésével.
e) Ha törvényi szabályozás alapján e szerződésbe foglalt feladat- ellátást az állam magához vonja a feladat átvállalásának napjával a szerződés megszűnik. Ebben az esetben a szerződő felek egymással szemben kártérítési igénnyel nem élnek. 

16.) Jelen megállapodás mellékletét képezi a közüzemi óraállások rögzítését tartalmazó átadás-átvételi jegyzőkönyv (1. számú melléklet) és a térítésmentes használatra átadott eszközök listája (2. számú melléklet).

17.) Megállapodó felek tudomásul veszik, hogy jelen ingatlanhasználati megállapodás csak és kizárólag a jelen megállapodással egyidejűleg aláírt feladat-ellátási megállapodással együtt érvényes. Amennyiben bármely megállapodást módosítják, úgy szükséges a másik megállapodás felülvizsgálata is, továbbá amennyiben egyik megállapodás megszűnik, az magával vonja a másik megállapodás azonnal megszűnését.

18.) A jelen megállapodásban nem szabályozott kérdésekre a nemzeti vagyonról szóló 2011. évi CXCVI. Törvény valamint Bácsalmás Város Önkormányzatának az önkormányzat vagyonáról és a vagyongazdálkodás részletes szabályairól szóló 24/2013. (IX. 26.). rendelete az irányadók.

19.) Felek megállapodnak abban, hogy a jelen szerződéssel létesített jogviszonyból eredő esetleges vitákat tárgyalás útján igyekeznek rendezni, eredménytelensége esetére a Bajai Járásbíróság illetékességét kötik ki. 

20.) Jelen megállapodást a felek az elolvasás és értelmezés után, mint akaratukkal mindenben megegyezőt a mai napon aláírták.

Bácsalmás, 2017. ……………………………….

	……………………………………….	……………………………………….	……………………………………….
	dr. Tanács Róbert	Németh Balázs	Patocskai Ibolya
	ügyvezető	polgármester	jegyző
	BESZ Kft.	Bácsalmás Város Önkormányzata
	bérlő 	bérbeadó”

A képviselő-testület a 2017. április 19-i zárt ülésén a következő határozatot hozta meg:


106/2017. (IV. 19.) Bácsalmás v. öh.

Fenyvesi László eladó és Vida Sándor vevő
adásvételi szerződése ügyében benyújtott 
kifogás elbírálása – Bácsalmás 0253 hrsz. 	Határozat

1.	Bácsalmás Város Önkormányzatának Képviselő-testülete (a továbbiakban: Képviselő-testület)  Fenyvesi László ……………………. sz. alatti lakos, mint eladó és Vida Sándor………………………. sz. alatti lakos, mint vevő a Bácsalmás külterület 0253 hrsz. alatt felvett 1 ha 9412 m2 területű, 67,55 AK értékű, szántó művelési ágú földingatlan 255/6755 tulajdoni hányadának tekintetében 2016. augusztus 4-én kötött adásvételi szerződés hatósági jóváhagyása ügyében a Magyar Agrár-, Élelmiszergazdasági és Vidékfejlesztési Kamara Bács-Kiskun Megyei Elnöksége (a helyi földbizottság feladatkörében eljárva) által 2017. január 30-án kiadott állásfoglalása ellen a vevő részéről a nyitva álló határidőn belül benyújtott kifogást elfogadja és a jogügylet vonatkozásában kiadott kamarai állásfoglalást megváltoztatja az alábbiak szerint:

A Képviselő-testület a tárgyban szereplő adás-vételi szerződés megkötését Vida Sándor…………………………… sz. alatti lakos vevővel támogatja. 

A mező- és erdőgazdasági földek forgalmáról szóló 2013. évi CXXII. törvénnyel összefüggő egyes rendelkezésekről és átmeneti szabályokról szóló 2013. évi CCXII. törvény (a továbbiakban Fétv.) 103/A. § (2) bekezdése szerint: „A képviselő-testület megváltoztatja a kifogással érintett állásfoglalást, ha annak kiadására a Földforgalmi törvény 23–25. §-ának megsértésével került sor, egyébként a kifogást elutasítja. 

Az Alkotmánybíróság 17/2015. (VI. 5.) AB határozatának 2. pontja szerint az  állásfoglalásoknak az alábbiaknak is meg kell felelniük: „Az Alkotmánybíróság a földbizottságok eljárásával kapcsolatos alkotmányos követelményként megállapítja, hogy az Alaptörvény XXVIII. cikk (7) bekezdésében biztosított jogorvoslathoz való alapjog érvényesülése csak akkor biztosított, ha a) a földbizottságok állásfoglalása a törvényben megkövetelt értékelést olyan részletességgel tartalmazza, hogy annak okszerűsége érdemben is elbírálható a hatósági eljárásban, a hatósági döntés ténybeli megalapozottsága és jogszerűsége pedig nemcsak formai szempontból, hanem érdemben is felülbírálható a bírósági felülvizsgálat során”.

A Képviselő-testület álláspontja szerint a kamara állásfoglalását a mező- és erdőgazdasági földek forgalmáról szóló 2013. évi CXXII. törvény (a továbbiakban: Földforgalmi törvény) 24. § (2) bekezdésének megsértésével adta ki, tekintettel arra, hogy a jogügyletet a Földforgalmi törvény 24. § (2) c) pont cc) alpontjának megfelelően állásfoglalása részletesebb, alátámasztott indokolást, illetve bizonyítást nem tartalmaz, hanem arra hivatkozik, hogy „a Földforgalmi törvény 24. § (2) bekezdés szerinti értékelése során arra a következtetésre jutott, hogy a szerződés alkalmas a törvény céljainak, rendelkezéseinek megkerülésére.”

A Képviselő-testület a tényállás tisztázása során megállapította, hogy Vida Sándor a törvényben megfogalmazott kritériumoknak megfelel, regisztrált földműves, családi gazdálkodó, a földeket rendeltetésszerű használat, tehát földművelés céljából vásárolja meg, valamint elővásárlási jogát tulajdonostársként gyakorolja. Vida Sándor a kifogásában leírtak bizonyítására benyújtotta a Bácsalmás 0253 hrsz-ra vonatkozó tulajdoni lap másolatot, amely igazolja, hogy a fenti ingatlan tekintetében 89,9%-os tulajdonrésszel rendelkezik.

A Képviselő-testület jelen határozata ellen a kézhezvételtől számított 30 napon belül a Bácsalmási Közös Önkormányzati Hivatal Jegyzőjénél beadandó, de a Kecskeméti Közigazgatási és Munkaügyi Bírósághoz (6001 Kecskemét, Pf.: 73.) címzett keresetlevél nyújtható be. A bírósági felülvizsgálat lehetőségét a 17/2015. (VI. 5.) AB határozat 2. B) pontja biztosítja.

A jegyző a keresetlevelet az ügy összes iratával - a keresetlevélben foglaltakra vonatkozó nyilatkozatával együtt - tizenöt napon belül felterjeszti a Kecskeméti Közigazgatási és Munkaügyi Bírósághoz. 

A határozat a Fétv. 103/A. §-ában foglaltakon alapul.

A Képviselő-testület hatáskörét a Földforgalmi törvény 68. § (5) bekezdése; az Fétv. 103/A. §-a, illetékességét a a közigazgatási hatósági eljárás és szolgáltatás általános szabályairól szóló 2004. évi CXL. törvény 21. § (1) b) pontja határozza meg.

Bírósági felülvizsgálat esetén a tárgyalás tartása iránt a közigazgatási hatósági eljárás és szolgáltatás általános szabályairól szóló 2004. évi CXL. törvény 72. § (1) bekezdés da) pontja alapján kérelem nyújtható be.

2.	A Képviselő-testület felkéri a jegyzőt, hogy a határozat közlésével kapcsolatos teendőket tegye meg.

Határidő: azonnal 
Felelős: Patocskai Ibolya jegyző 

Operatív felelős: Szakola Zoltán szociális ügyintéző

A határozatról értesül:
- kivonattal:	1. Németh Balázs polgármester 
2. Patocskai Ibolya jegyző
3. Horváth István Attila PBÜ osztályvezető
4. Szakola Zoltán szociális ügyintéző
- levélben: 	1. Vida Sándor (………………………………………….. sz.)
2. Bács-Kiskun Megyei Kormányhivatal Földhivatala (Kecskemét, 
Fecske u. 25. – határozat, kifogás, kamarai állásfoglalás)
3. Nemzeti Agrárgazdasági Kamara Bács-Kiskun Megyei Szervezete (6000 Kecskemét, Tatár sor 6. sz.)

